CELEX: 32016R0533
Language: lt
Date: 2016-03-31 00:00:00
Title: 2016 m. kovo 31 d. Komisijos įgyvendinimo reglamentas (ES) 2016/533, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas

6.4.2016   
               
               
                  LT
               
               
                  Europos Sąjungos oficialusis leidinys
               
               
                  L 89/4
               
            KOMISIJOS ĮGYVENDINIMO REGLAMENTAS (ES) 2016/533
      2016 m. kovo 31 d.
      kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
      kadangi:
      
                  (1)
               
               
                  Reglamentu (EEB) Nr. 2658/87 nustatyta prekių nomenklatūra (toliau – Kombinuotoji nomenklatūra), kuri pateikta to reglamento I priede;
               
            
                  (2)
               
               
                  siekiant teisinio tikrumo būtina paaiškinti, kaip nustatomas baltymų kiekis daugiausia iš sojų pagamintuose gėrimuose, priskiriamuose Kombinuotosios nomenklatūros 2202 90 11 ir 2202 90 15 subpozicijoms;
               
            
                  (3)
               
               
                  žalių baltymų kiekis turėtų būti nustatomas taikant Komisijos reglamente (EB) Nr. 152/2009 (2) nustatytą Kjeldalio metodą. Šis metodas dėl savo universalumo, tikslumo ir atkuriamumo yra tarptautiniu mastu pripažintas baltymų kiekio maisto produktuose apskaičiavimo metodas. Perskaičiavimo koeficientas, taikomas baltymų kiekiui pagal bendrą azoto kiekį nustatyti, priklauso nuo ėminyje esančių baltymų rūšies. Atsižvelgiant į tai, kad šiuo atveju turi būti nustatomas sojos baltymų kiekis, turėtų būti taikomas perskaičiavimo koeficientas 6,25;
               
            
                  (4)
               
               
                  todėl siekiant užtikrinti, kad Kombinuotoji nomenklatūra būtų vienodai aiškinama visoje Sąjungoje, reikėtų jos antros dalies 22 skirsnį papildyti nauja papildomąja pastaba;
               
            
                  (5)
               
               
                  todėl Reglamentas (EEB) Nr. 2658/87 turėtų būti atitinkamai iš dalies pakeistas;
               
            
                  (6)
               
               
                  šiame reglamente nustatytos priemonės atitinka Muitinės kodekso komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Reglamento (EEB) Nr. 2658/87 I priede pateiktos Kombinuotosios nomenklatūros antros dalies 22 skirsnis papildomas šia 13 papildomąja pastaba:
      
         
                     „13.
                  
                  
                     Baltymų kiekis 2202 90 11 ir 2202 90 15 subpozicijoms priskiriamuose produktuose nustatomas padauginus bendrą azoto kiekį, apskaičiuotą taikant Komisijos reglamento (EB) Nr. 152/2009 (*) III priedo C dalies 2–8 punktuose nustatytą metodą, iš koeficiento 6,25.
                  
               
      2 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2016 m. kovo 31 d.
         
            
               Komisijos vardu
            
            
               Pirmininko pavedimu
            
            Stephen QUEST
            
               Mokesčių ir muitų sąjungos generalinio direktorato generalinis direktorius
            
         
      
      
         (1)  OL L 256, 1987 9 7, p. 1.
      
         (2)  2009 m. sausio 27 d. Komisijos reglamentas (EB) Nr. 152/2009, nustatantis oficialiai pašarų kontrolei taikytinus Bendrijos ėminių ėmimo ir analizės metodus (OL L 54, 2009 2 26, p. 1).